Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 250/13/4401	Komárno, 21.5.2013
EEČ : 2-30-101-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Komárno
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
- na skutkovom základe, že dňa 14. apríla 2013 v čase okolo 04.30 hod. v obci XXXXX, na ulici XXXXX preskočením vstupnej brány vnikol do riadne oploteného a uzamknutého dvora neobývaného rodinného domu číslo XXXXX odkiaľ odcudzil 20 kg železného šrotu v hodnote 4,80 €, 10 m zvinutého železného pletiva v hodnote 3,74 €, jednu pumpu na auto nezistenej značky v hodnote 6,80 €, ktoré si naložil na tam nájdený fúrik, následne vnikol do domu cez neuzatvorené okno nad vchodovými dverami vedúcimi do domu, odkiaľ z chladničky na chodbe odcudzil jedno zamrazené kura o hmotnosti 2,5 kg v hodnote 7,37 € a dva kusy bravčovej slaniny, spolu 3 kg v hodnote 18,60 €, čím poškodenej XXXXX spôsobil škodu vo výške 46,11 €, 

lebo je trestné stíhanie neprípustné podľa § 9 odsek 1 písmeno d Trestného poriadku

Odôvodnenie:
	Poverený príslušník Policajného zboru Okresného riaditeľstva Policajného zboru v XXXXX, Odboru poriadkovej polície, Obvodného oddelenia Policajného zboru XXXXX  vzniesol dňa 15. apríla 2013 obvinenie XXXXX, narodenému XXXXX v XXXXX, trvale bytom XXXXX pre prečin krádeže podľa § 212 odsek 2 písmeno a) Trestného zákona v podstate na tom skutkovom základe, ako to vyplýva z výrokovej časti tohto uznesenia. 
	Obvinený sa k spáchaniu skutku, ktorý sa mu kládol za vinu v celom rozsahu priznal. Pravdivosti jeho priznania nasvedčuje najmä výpoveď poškodenej, ktorá ho prichytila bezprostredne po spáchaní predmetného skutku spolu s odcudzenými vecami.
	V priebehu skráteného vyšetrovania bolo zistené, že obvinený XXXXX dňa 30. apríla 2013 zomrel, o čom svedčí úmrtný list vydaný Matričným úradom Obce XXXXX dňa 3. mája 2013, ktorý bol zabezpečený do spisu. 
	Prečinu krádeže podľa § 212 odsek 2 písmeno a) Trestného zákona sa dopustí ten, kto si prisvojí cudziu vec tým, že sa jej zmocní a čin spácha vlámaním. 
	Podľa § 122 odsek 4 Trestného zákona trestný čin je spáchaný vlámaním, ak páchateľ vnikol do uzavretého priestoru nedovoleným prekonaním uzamknutia alebo prekonaním inej zabezpečovacej prekážky použitím sily alebo ľsťou.
	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
	Podľa § 9 odsek 1 písmeno d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 
	Na základe zistených skutočností možno konštatovať, že skutok pre ktorý sa vedie trestné stíhanie sa stal, zavinene ho spáchal obvinený a tento skutok napĺňa všetky znaky skutkovej podstaty prečinu krádeže podľa § 212 odsek 2 písmeno a) Trestného zákona, avšak boli splnené zákonné podmienky na zastavenie trestného stíhania podľa § 215 odsek 1 písmeno d) Trestného poriadku z dôvodu neprípustnosti trestného stíhania podľa § 9 odsek 1 písmeno d) Trestného poriadku, pretože obvinený zomrel.
	Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku)

JUDr. Jozef Puťoš
prokurátor